รับเหมาฯเจ็บหนักหวั่นงานใหญ่หาย
STEC หวั่นอุตสาหกรรมรับเหมาฯ กระอัก หากยุบสภา-เปลี่ยนรัฐบาลใหม่ ชี้งานโครงการใหญ่สะดุดกึกแน่
24 เม.ย. 2553

STEC หวั่นอุตสาหกรรมรับเหมาฯ กระอัก หากยุบสภา-เปลี่ยนรัฐบาลใหม่ ชี้งานโครงการใหญ่สะดุดกึกแน่
นายวัลลภ รุ่งกิจวรเสถียร กรรมการผู้จัดการ บริษัท ซิโน-ไทย เอ็นจีเนียริ่งแอนด์คอนสตรัคชั่น (STEC) เปิดเผยว่า อุตสาหกรรมก่อสร้างจะได้รับผลกระทบอย่างหลีกเลี่ยงไม่ได้ หากมีการยุบสภาหรือเปลี่ยนรัฐบาลใหม่ เพราะมีโอกาสที่โครงการก่อสร้างขนาดใหญ่หรือเมกะโปรเจกต์ต้องสะดุดหรือล่าช้าออกไป 
“กว่าจะได้รัฐบาลใหม่ หรือรัฐบาลจะเรียนรู้งานเพื่ออนุมัติโครงการต้องใช้เวลาไม่น้อย ซึ่งปัญหานี้บริษัทจะเตรียมแผนรับมือหรือทำอะไรไม่ได้มากนัก นอกจากต้องรับสภาพต่อไป และคงไม่หันไปหางานในต่างประเทศเพราะไม่มีความชำนาญ”
ขณะนี้บริษัทมีงานก่อสร้างรถไฟฟ้าสายสีม่วงอยู่ในมือ ทำให้ปีนี้มีรายได้จากรัฐวิสาหกิจ|ถึง 77% เทียบกับปีก่อน 32% งานเอกชน 18% จากปีก่อน 52% และงานภาครัฐเหลือเพียง 5% จากปีก่อน 16% ทำให้ปัจจุบันบริษัทมีงานที่อยู่ในมือแล้ว 2.2 หมื่นล้านบาท โดยคาดว่าจะรับรู้ภายในปีนี้ได้ประมาณ 1 หมื่นล้านบาท ซึ่งน้อยกว่าปีก่อนที่ทำได้ 1.2 หมื่นล้านบาท 
ขณะที่คาดว่าอัตรากำไรขั้นต้นน่าจะสูงกว่าปีก่อนที่ทำได้ 4.6% เล็กน้อย เนื่องจากบริษัทพยายามรักษาอัตรากำไรขั้นต้น (มาร์จิน) งานรถไฟฟ้าสายสีม่วงให้อยู่ในระดับสูงกว่า 5% ให้ได้